XXXVII.  Privilegium pro monasterio S. Salvatoris Papiensi.   (Veronae, Maii 22.) [MARGARINI,  Bullar. Casin.,  II, 209.]
Author: Urbanus III

URBANUS episcopus, servus servorum Dei, dilecto filio LEONI, abbati monasterii Sancti Salvatoris secus Papiam siti, ejusque successoribus regularem vitam professis, in perpetuum.

Religiosam vitam eligentibus apostolicum convenit adesse praesidium, ne forte cujuslibet temeritatis incursus, aut eos a proposito revocet aut robur, quod absit! sacrae religionis infringat. Eapropter, dilecte fili in Domino, tuis justis postulationibus clementer annuimus, et praefatum monasterium Sancti Salvatoris in quo Domino mancipati estis obsequio, ad exemplar praedecessorum felicis memoriae Joannis, Benedicti et Eugenii atque aliorum Romanorum pontificum sub beati Petri et nostra protectione suscipimus, et praesentis scripti privilegio communimus; in primis siquidem statuentes ut ordo monasticus, qui secundum Deum et beati Benedicti Regulam in eodem loco institutus esse cognoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, sive aliis justis modis, praestante Domino, poterit adipisci, firma tibi tuisque successoribus, et illibata permaneant; in quibus haec propriis duximus exprimenda vocabulis: Locum ipsum in quo praefatum monasterium situm est cum omnibus pertinentiis suis; curtem Olonae, cum capella Sancti Anastasii, et capella Sancti protomartyris Stephani; capella Sancti Georgii, et omnibus sibi pertinentibus; curtem Baseregutiae cum baptismali ecclesia Sancti Andreae constructa et capella una, et omnibus suis pertinentiis; curtem Frisinariae cum capella una et omnibus suis pertinentiis; curtem Mellariae cum plebe Sancti Michaelis et cella Sancti Stephani et capella Sancti Martini et omnibus pertinentiis; curtis Herberiae medietatem et plebem Sancti Faustini cum omnibus ad ipsam medietatem et plebem pertinentibus; in cujus parochia et territorio sunt capellae tres, videlicet Sancti Michaelis, Sancti Fabiani et Sanctae Agathae; viridarium infra portam Sancti Joannis prope Palatinam portam situm, cum duabus capellis, una videlicet in honore Sancti Laurentii, et altera in honore Sanctae Mariae constructa; curtem Garlaschi cum capella una Sanctae Mariae, et cum omni honore et districtu per duo milliaria in circuitu, in Morinco plebem unam in honore Sancti Martini, et capellam in honore Sanctae Mariae constructam cum omnibus suis pertinentiis; curtem Blondi cum duabus capellis et omnibus suis pertinentiis; curtem Cocomati cum omnibus suis pertinentiis; curtem Mociani cum omnibus suis pertinentiis; medietatem curtis Corianae cum capella una in honore Sanctae Mariae et cum districtu totius praefatae curiae; curtem Antellami cum omnibus pertinentiis, curtem Armentarii cum capella una et omnibus suis pertinentiis; in Rongaria capella Sancti Mauritii. Sane novalium vestrorum quae propriis manibus aut sumptibus colitis, sive de nutrimentis vestrorum animalium decimas a vobis nullus exigere aut extorquere praesumat. Cum autem generale interdictum terrae fuerit, liceat vobis, clausis januis, exclusis excommunicatis et interdictis, non pulsatis campanis, submissa voce divina officia celebrare. Praeterea novas, et indebitas exactiones ab archiepiscopis, episcopis, archidiaconis seu diaconis aliisque omnibus ecclesiasticis saecularibusve personis omnino prohibemus, ad haec libertates et immunitates a regibus et a principibus maxime et ab aliis personis, tam ecclesiasticis quam mundanis eidem monasterio indultis, et antiquas et rationabiles consuetudines integras, illibatasque manere praesenti decreto sancimus. Chrisma vero, oleum sanctum, consecrationes altarium seu basilicarum, ordinationes monachorum sive canonicorum vel horum qui ad sacros ordines fuerint promovendi, a quo malueritis suscipietis episcopo, siquidem catholicus fuerit, et gratiam atque communionem apostolicae sedis habuerit, et ea gratis et absque pravitate aliqua voluerit exhibere. Porro in ecclesiis eidem monasterio pertinentibus, videlicet in ecclesia Sancti Martini de Marinco, et in ecclesia Sancti Faustini de Herbaria, et in ecclesia Sancti Michaelis Mellariae, in ecclesia Sancti Anastasii Ollonae, et in ecclesia Sancti Salvatoris Monticelli baptismum auctoritate apostolica concedimus, et in aliis ecclesiis eidem monasterio pertinentibus, in quibus usque ad haec tempora constat esse celebratum; usura quoque caligarum, sandaliorum, chyrothecarum et mitrae, sicut per praedecessorum nostrorum authentica privilegia tibi tuisque successoribus concessum esse dignoscitur, et nos ex liberalitate sedis apostolicae tibi concedimus. Ad haec, praesenti capitulo adjicimus, ut supradictum coenobium cum omnibus supradictis, sub nullius ecclesiae ditione permaneat, sed soli sanctae apostolicae sedi obnoxium existat. Obeunte vero te nunc ejusdem loci abbate, nullus ibi qualibet subreptionis astutia seu violentia praeponatur, nisi quem fratres communi consensu, aut pars consilii sanioris, secundum Dei timorem et B. Benedicti Regulam providerint eligendum; electus autem ad Romanum pontificem benedicendus accedat. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva in omnibus sedis apostolicae auctoritate. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi quatenus et hic fructum bonae actionis percipiant et apud districtum judicem praemia aeternae pacis inveniant. Amen.Ego Pandulphus presbyter cardin. tit. Basilicae Ego Urbanus catholicae Ecclesiae episcopus ss. Ego Theobaldus Ostiensis episcopus ss. Ego Paulus Praenestinus episcopus ss. Ego Henricus Albanensis episcopus ss. Ego Joannes presb. card. tit. eccles. S. Marci ss. Ego Petrus de Bono presbyter card. tit. Sanctae Susannae ss. Ego Laborans presb. card. tit. Sanctae Mariae Transtyberim ss. Ego Petrus tit. S. Nicolai in Carcere Tulliano XII Apostolorum ss. Ego Albertus presb. card. tit. S. Crucis in Hierusalem ss. Ego Melior presbyt. cardinalis Sanctorum Joannis et Pauli tit. Pammachii ss. Ego Adelardus tit. S. Marcelli presbyter cardin. ss. Ego Jacinthus diaconus cardinalis S. Mariae in Cosmedin ss. Ego Gratianus tit. Sanctorum Cosmae et Damiani diaconus cardinalis ss. Ego Bobo diaconus cardinal. tit. S. Angeli ss. Ego Octavianus diac. card. tit. Sanctorum Sergii et Bacchi ss. diac. card. ss. Ego Pandulphus tit. S. Georgii ad Velum Aureum diaconus cardinalis ss. Datum Veronae per manum Alberti sanctae Romanae Ecclesiae presbyteri cardinalis et cancellarii, XI Kalendas Junii, indictione IV, Incarnationis Dominicae anno 1186, pontificatus vero domni Urbani papae III, anno I.